title: DELEGIRANA DIREKTIVA KOMISIJE (EU) .../… o izmjeni, u svrhu prilagodbe znanstvenom i tehničkom napretku, Priloga III. Direktivi 2011/65/EU Europskog parlamenta i Vijeća u pogledu izuzeća za olovo u ležajevima i tuljcima ležajeva za primjenu u određenoj necestovnoj opremi za profesionalnu uporabu

text:
               OBRAZLOŽENJE

               1.KONTEKST DELEGIRANOG AKTA

               Ovom Delegiranom direktivom Komisije mijenja se, u svrhu prilagodbe tehničkom napretku, Prilog III. Direktivi 2011/65/EU Europskog parlamenta i Vijeća o ograničenju uporabe određenih opasnih tvari u električnoj i elektroničkoj opremi (preinačeno)
                  1
                (RoHS 2) u pogledu izuzeća za posebne primjene koje sadržavaju olovo.

               Direktivom RoHS 2 ograničava se uporaba određenih opasnih tvari u električnoj i elektroničkoj opremi, kako je predviđeno njezinim člankom 4. Na snagu je stupila 21. srpnja 2011.

               Ograničene tvari popisane su u Prilogu II. Direktivi RoHS 2. Već se provode ograničenja za olovo, živu, kadmij, šesterovalentni krom, polibromirane bifenile i polibromirane difeniletere, a ograničenja za bis(2-etilheksil)-ftalat (DEHP), benzil-butil-ftalat (BBP), dibutil-ftalat (DBP) i diizobutil-ftalat (DIBP) primjenjivat će se od 22. srpnja 2019. ili kasnije. U prilozima III. i IV. Direktivi RoHS 2 navode se materijali i komponente električne i elektroničke opreme (EEO) za posebne primjene koji su izuzeti iz ograničenja za tvari iz članka 4. stavka 1. te direktive.

               Člankom 5. predviđa se prilagođavanje priloga III. i IV. znanstvenom i tehničkom napretku (uvrštavanje, obnavljanje, izmjene i opoziv izuzeća). U skladu s člankom 5. stavkom 1. točkom (a) izuzeća se uvrštavaju u priloge III. i IV. samo ako se tim uvrštavanjem ne narušava zaštita okoliša i zdravlja predviđena Uredbom (EZ) br. 1907/2006
                  2
                i ako je ispunjen bilo koji od sljedećih uvjeta: njihova eliminacija ili zamjena putem izmjena u dizajnu ili materijalima i komponentama za koje nije potreban ni jedan od materijala ili tvari navedenih u Prilogu II. nije izvediva iz znanstvenih ili tehničkih razloga; pouzdanost zamjenskih tvari nije osigurana; ili postoji vjerojatnost da ukupno negativno djelovanje na okoliš, zdravlje i sigurnost potrošača uzrokovano zamjenom prevlada koristi od te zamjene za okoliš, zdravlje i sigurnost potrošača.

               Nadalje, člankom 5. stavkom 1. utvrđuje se da Europska komisija („Komisija”) pojedinačnim delegiranim aktima u skladu s člankom 20. uvrštava materijale i komponente električne i elektroničke opreme za posebne primjene u popise iz priloga III. i IV. Člankom 5. stavkom 3. i Prilogom V. utvrđuje se postupak za podnošenje zahtjeva za odobrenje, obnavljanje i opoziv izuzeća.

               2.SAVJETOVANJA PRIJE DONOŠENJA AKTA

               Od objave Direktive RoHS 2 Komisija je od gospodarskih subjekata primila brojne zahtjeve
                  3
               , u skladu s odredbama članka 5. stavka 3. i Priloga V., za nova izuzeća i za obnavljanje postojećih izuzeća.

               Komisija je u srpnju 2015. zaprimila zahtjev za novo izuzeće prema Prilogu III. za uporabu olova u ležajevima i tuljcima ležajeva u motorima s unutarnjim izgaranjem pogonjenima dizelskim gorivom ili plinom koji se upotrebljavaju u necestovnoj opremi za profesionalnu uporabu (zahtjev br. 2016-1). Izuzeće je zatraženo za kategoriju 11
                  4
               .

               Kako bi ocijenila zahtjev za izuzeće, Komisija je pokrenula studiju za provođenje potrebne tehničke i znanstvene procjene, uključujući osmotjedno otvoreno internetsko savjetovanje s dionicima
                  5
                o zahtjevu. Tijekom savjetovanja s dionicima nisu zaprimljene nikakve primjedbe.

               Objavljeno je završno izvješće koje sadržava procjenu zahtjeva
                  6
               ; dionici su obaviješteni.

               Komisija se zatim na sastanku stručnjaka 22. rujna 2017. savjetovala sa stručnom skupinom država članica za delegirane akte na temelju Direktive RoHS 2. Stručnjaci su se složili s prijedlogom koji je iznijela Komisija, uz veliku većinu suzdržanih članova. U skladu sa Smjernicama za bolju regulativu nacrt delegirane direktive objavljen je na portalu za bolju regulativu na razdoblje od četiri tjedna tijekom kojeg se javnost mogla očitovati. Nije primljena nijedna primjedba. Poduzeti su svi propisani koraci u skladu s člankom 5. stavcima od 3. do 7. u vezi s izuzećima za ograničenja za tvari
                  7
               . Vijeće i Europski parlament obaviješteni su o svim aktivnostima.

               U završnom izvješću posebno su istaknute sljedeće tehničke informacije i procjena:

               ·Ležajevi i tuljci ležajeva koji sadržavaju olovo nužni su za postizanje zadovoljavajuće pouzdanosti u velikim motorima i motorima koji rade u teškim ili zahtjevnim uvjetima, a namijenjeni su za necestovnu opremu za profesionalnu uporabu. Takvi se ležajevi i tuljci ležajeva upotrebljavaju primjerice u mobilnim zračnim kompresorima, mobilnoj opremi za zavarivanje ili dizalicama.

               ·Trenutačno na tržištu nisu dostupne alternative bez olova koje bi za primjenu u motorima necestovne opreme za profesionalnu uporabu nudile dovoljnu pouzdanost u smislu otpornosti na zaribavanje, prilagodljivosti, ugradivosti i otpornosti na čestice nečistoće. Stoga je eliminacija ili zamjena olova i dalje znanstveno i tehnički neizvediva za predmetne primjene.

               Rezultati ocjenjivanja za kategoriju 11. pokazuju da se tim izuzećem ne bi smanjila zaštita okoliša i zdravlja predviđena Uredbom (EZ) br. 1907/2006 (Uredba REACH) u skladu s člankom 5. Direktive 2011/65/EU. Nadalje, zahtjev za izuzeće ispunjava barem jedan relevantni kriterij iz članka 5. stavka 1. točke (a): Budući da za predmetne primjene trenutačno nisu dostupne pouzdane alternative niti je vjerojatno da će se uskoro pojaviti na tržištu, opravdano je odobravanje izuzeća s maksimalnim razdobljem valjanosti od pet godina počevši od 22. srpnja 2019.
                  8
                Kako pouzdane zamjenske tvari još nisu dostupne, ne očekuju se negativni socioekonomski utjecaji zamjene u tom razdoblju. Nadalje, ne očekuje se da će odobreno razdoblje valjanosti negativno utjecati na inovacije. Kako bi se izbjeglo preklapanje područja primjene izuzeća unutar Priloga III., u predloženom se tekstu objašnjava da su primjene obuhvaćene izuzećem iz unosa 6(c) isključene iz ovog novog odobrenog izuzeća.

               3.PRAVNI ELEMENTI DELEGIRANOG AKTA

               Delegiranom direktivom odobrava se izuzeće od ograničenja iz članka 4. stavka 1., za uporabu olova u posebnim primjenama, koje treba uvrstiti u Prilog III. Direktivi 2011/65/EU.

               Kako je propisano Direktivom 2011/65/EU te posebno u skladu sa zahtjevima iz njezina članka 5. stavka 1. točke (a), instrument je delegirana direktiva.

               Cilj je delegirane direktive doprinijeti zaštiti zdravlja ljudi i okoliša te uskladiti odredbe za funkcioniranje unutarnjeg tržišta u području električne i elektroničke opreme dopuštanjem uporabe inače zabranjenih tvari za posebne primjene u skladu s odredbama i pod uvjetima Direktive RoHS 2 te postupkom utvrđenim tom direktivom za prilagođavanje priloga III. i IV. znanstvenom i tehničkom napretku.

               U skladu s načelom proporcionalnosti, ova mjera ne prelazi ono što je potrebno za ostvarivanje njezina cilja.

               Prijedlog ne utječe na proračun EU-a.

               DELEGIRANA DIREKTIVA KOMISIJE (EU) .../…

               оd 16.11.2018.

               o izmjeni, u svrhu prilagodbe znanstvenom i tehničkom napretku, Priloga III. Direktivi 2011/65/EU Europskog parlamenta i Vijeća u pogledu izuzeća za olovo u ležajevima i tuljcima ležajeva za primjenu u određenoj necestovnoj opremi za profesionalnu uporabu

               (Tekst značajan za EGP)

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Direktivu 2011/65/EU Europskog parlamenta i Vijeća od 8. lipnja 2011. o ograničenju uporabe određenih opasnih tvari u električnoj i elektroničkoj opremi
                  9
               , a posebno njezin članak 5. stavak 1. točku (a),

               budući da:

               1.
                     Direktivom 2011/65/EU propisuje se da države članice moraju osigurati da električna i elektronička oprema stavljena na tržište ne sadržava određene opasne tvari navedene u Prilogu II. toj direktivi. Taj se zahtjev ne primjenjuje na primjene navedene u Prilogu III. Direktivi 2011/65/EU.

               2.
                     U Prilogu I. Direktivi 2011/65/EU navode se različite kategorije električne i elektroničke opreme na koje se primjenjuje ta direktiva.

               3.
                     Olovo je ograničena tvar navedena u Prilogu II. Direktivi 2011/65/EU. Komisija je u srpnju 2015. u skladu s člankom 5. stavkom 3. Direktive 2011/65/EU zaprimila zahtjev za izuzeće za kategoriju 11, koje treba navesti u Prilogu III., za uporabu olova u ležajevima i tuljcima ležajeva u motorima s unutarnjim izgaranjem pogonjenima dizelskim gorivom ili plinom koji se upotrebljavaju u necestovnoj opremi za profesionalnu uporabu.

               4.
                     Ležajevi i tuljci ležajeva koji sadržavaju olovo nužni su za postizanje zadovoljavajuće pouzdanosti u smislu otpornosti na zaribavanje, prilagodljivosti, ugradivosti i otpornosti na čestice nečistoće u velikim motorima i motorima koji rade u teškim ili zahtjevnim uvjetima, a namijenjeni su za necestovnu opremu za profesionalnu uporabu kao što su mobilni zračni kompresori, mobilna oprema za zavarivanje i mobilne dizalice.

               5.
                     Trenutačno na tržištu nisu dostupne alternative bez olova koje bi za primjenu u motorima necestovne opreme za profesionalnu uporabu nudile dovoljnu pouzdanost.

               6.
                     Zbog nedostatka pouzdanih zamjenskih rješenja, zamjena ili eliminacija olova je znanstveno i tehnički neizvediva za određene motore necestovne opreme za profesionalnu uporabu. Izuzeće je u skladu s Uredbom (EZ) br. 1907/2006 Europskog parlamenta i Vijeća
                  10
                i stoga se njime ne narušava zaštita okoliša i zdravlja koja je njome predviđena. Izuzeće za uporabu olova u ležajevima i tuljcima ležajeva u određenim motorima s unutarnjim izgaranjem pogonjenima dizelskim gorivom ili plinom koji se upotrebljavaju u necestovnoj opremi za profesionalnu uporabu trebalo bi stoga odobriti i dodati novi unos 42 u Prilog III. Direktivi 2011/65/EU. Kako bi se izbjeglo preklapanje područja primjene izuzeća unutar Priloga III. i osigurala pravna jasnoća, trebalo bi dodati da su primjene obuhvaćene unosom 6(c) Priloga III. isključene iz novog unosa 42 u Prilogu III. Direktivi 2011/65/EU.

               7.
                     Budući da na tržištu još nisu dostupne pouzdane alternative za predmetne primjene niti je vjerojatno da će biti dostupne na tržištu u bliskoj budućnosti, izuzeće za kategoriju 11. Priloga I. Direktivi 2011/65/EU trebalo bi odobriti za maksimalno razdoblje valjanosti od pet godina počevši od 22. srpnja 2019., a to je datum na koji kategorija 11. ulazi u područje primjene članka 4. stavka 1. Direktive 2011/65/EU. S obzirom na rezultate tekućih nastojanja za pronalaženje pouzdane zamjene, razdoblje trajanja izuzeća ne bi trebalo negativno utjecati na inovacije.

               8.
                     Direktivu 2011/65/EU trebalo bi stoga na odgovarajući način izmijeniti,

               DONIJELA JE OVU DIREKTIVU:

               Članak 1.

               Prilog III. Direktivi 2011/65/EU mijenja se kako je utvrđeno u Prilogu ovoj Direktivi.

               Članak 2.

               1.Države članice donose i objavljuju zakone i druge propise potrebne za usklađivanje s ovom Direktivom najkasnije do 21. srpnja 2019. One Komisiji odmah dostavljaju tekst tih odredaba.

               One primjenjuju te odredbe od 22. srpnja 2019.

               Kada države članice donose te odredbe, one sadržavaju upućivanje na ovu Direktivu ili se na nju upućuje prilikom njihove službene objave. Države članice određuju načine tog upućivanja.

               2.Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.

               Članak 3.

               Ova Direktiva stupa na snagu dvadesetog dana od dana objave u Službenom listu Europske unije.

               Članak 4.

               Ova je Direktiva upućena državama članicama.

               Sastavljeno u Bruxellesu 16.11.2018.

                     Za Komisiju

                     Predsjednik
                     Jean-Claude JUNCKER

                     (1)

                        SL L 174, 1.7.2011., str. 88.

                     (2)

                        SL L 396, 30.12.2006., str. 1.

                     (3)

                        Popis je dostupan na:
                  http://ec.europa.eu/environment/waste/rohs_eee/adaptation_en.htm

                     (4)

                        Kategorije navedene u Prilogu I. Direktivi 2011/65/EU su sljedeće: 1. Veliki kućanski uređaji; 2. Mali kućanski uređaji; 3. Oprema informatičke tehnike (IT) i oprema za telekomunikacije; 4. Oprema široke potrošnje za razonodu; 5. Rasvjetna oprema; 6. Električni i elektronički alati; 7. Igračke, oprema za razonodu i sportska oprema; 8. Medicinski proizvodi 9. Instrumenti za praćenje i kontrolu uključujući instrumente za praćenje i kontrolu u industriji; 10. Automatski samoposlužni uređaji. 11. Ostali EEO koji nije obuhvaćen nijednom od gore navedenih kategorija.

                     (5)

                  Razdoblje savjetovanja
                  : od 14. 3. 2015. do 9. 5. 2015.

                     (6)

                        https://publications.europa.eu/en/publication-detail/-/publication/44a95380-f4e3-11e6-8a35-01aa75ed71a1

                     .

                     (7)

                        Popis potrebnih administrativnih koraka dostupan je na
                  Internetskim stranicama Komisije
                  . U Međuinstitucijskom registru delegiranih akata na adresi
                  https://webgate.ec.europa.eu/regdel/#/home
                   može se vidjeti u kojoj je fazi postupka svaki nacrt delegiranog akta.

                     (8)

                        Kategorija 11. ulazi u područje primjene Direktive 2011/65/EU 22. srpnja 2019. Razdoblje valjanosti za kategoriju 11. navedeno je u članku 1. stavku 4. točki (a)
                  Direktive (EU) 2017/2102 Europskog Parlamenta i Vijeća od 15. studenoga 2017.
                   o izmjeni Direktive 2011/65/EU o ograničenju uporabe određenih opasnih tvari u električnoj i elektroničkoj opremi.

                     (9)

                        SL L 174, 1.7.2011., str. 88.

                     (10)

                        Uredba (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije (SL L 396, 30.12.2006., str. 1.).

    ---documentbreak---

               PRILOG

               U Prilog III. dodaje se unos 42:

                        „42

                        Olovo u ležajevima i tuljcima ležajeva u motorima s unutarnjim izgaranjem pogonjenima dizelskim gorivom ili plinom koji se upotrebljavaju u necestovnoj opremi za profesionalnu uporabu:

                        -s ukupnim obujmom motora ≥ 15 litara;
                           ili

                        -s ukupnim obujmom motora < 15 litara, a motor je konstruiran za rad u primjenama pri kojima od signala za paljenje do punog opterećenja mora proći manje od 10 sekundi; ili se redovito održavanje obično provodi u teškim i prljavim uvjetima na otvorenom, kao što je slučaj u primjenama za rudarenje, građevinarstvo i poljoprivredu.

                        Primjenjuje se na kategoriju 11., osim primjena koje su obuhvaćene unosom 6(c) ovog Priloga.

                        Istječe 21. srpnja 2024.”


title: DELEGIRANA DIREKTIVA KOMISIJE (EU) .../… o izmjeni priloga II., III. i V. Direktivi (EU) 2016/1629 Europskog parlamenta i Vijeća o utvrđivanju tehničkih pravila za plovila unutarnje plovidbe

text:
               OBRAZLOŽENJE

               1.KONTEKST DELEGIRANOG AKTA

               1.1. Europski odbor za izradu standarda unutarnje plovidbe (CESNI)

               Središnja komisija za plovidbu Rajnom (CCNR) je međunarodna organizacija s regulatornim ovlastima u području prijevoza unutarnjim plovnim putovima Rajne. Četiri države članice EU-a (Belgija, Francuska, Njemačka i Nizozemska) i Švicarska članice su CCNR-a.

               CCNR je 2015. odobrio osnivanje i rad Europskog odbora za izradu standarda unutarnje plovidbe (CESNI). Zadaci tog odbora uključuju donošenje tehničkih standarda za unutarnju plovidbu u različitim područjima, posebno u pogledu plovila, informacijske tehnologije i posade, ujednačeno tumačenje tih standarda i odgovarajućih postupaka te razmatranja o sigurnosti plovidbe, zaštiti okoliša i drugim područjima povezanima s plovidbom.

               CESNI je sastavljen od stručnjaka koji predstavljaju države članice CCNR-a i EU-a te čija su prava glasa ograničena na jedan glas za svaku državu.

               EU nije član CCNR-a ni CESNI-ja. Međutim, može sudjelovati u radu CESNI-ja, kao što to mogu i druge međunarodne organizacije čije se zadaće odnose na područja za koja je zadužen CESNI, ali bez prava glasa.

               CESNI donosi standarde jednoglasnom odlukom prisutnih članova CCNR-a i država članica EU-a. Ako nije moguće postići konsenzus o stavljanju na dnevni red donošenja standarda, CESNI donosi odluku dvotrećinskom većinom glasova članova koji su prisutni na sastanku. U drugom koraku CESNI donosi standarde jednoglasno na temelju glasova prisutnih članova CCNR-a i država članica EU-a. Nakon njihova donošenja standardima se dodjeljuje jedinstven referentni broj te ih se objavljuje.

               CCNR je stekao znatno iskustvo u utvrđivanju tehničkih pravila za plovila unutarnje plovidbe. CESNI je osnovan u okviru CCNR-a uz suradnju svih država članica EU-a, zbog čega raspolaže potrebnim stručnim znanjem i u zemljopisnom je smislu dostatno reprezentativan za sastavljanje standarda koji su zajednički cijeloj mreži unutarnjih plovnih putova u Europskoj uniji.

               1.2. Europski standard kojim se utvrđuju tehnička pravila za plovila unutarnje plovidbe (ES-TRIN)

               Jedan od standarda koje je sastavio CESNI jest europski standard kojim se utvrđuju tehnička pravila za plovila unutarnje plovidbe (standard ES-TRIN). Tim standardom utvrđuju se jedinstvena tehnička pravila potrebna kako bi se zajamčila sigurnost plovila unutarnje plovidbe. On uključuje odredbe u pogledu brodogradnje, opremanja plovila unutarnje plovidbe i opreme za ta plovila, posebne odredbe u pogledu određenih kategorija plovila kao što su putnički brodovi, potiskivani konvoji i kontejnerski brodovi, odredbe u pogledu identifikacije plovila, obrazaca svjedodžbi i upisnika, prijelazne odredbe te upute za primjenu tehničkog standarda.

               Na sastanku održanom 26. studenoga 2015. CESNI je donio prvu verziju standarda ES-TRIN (ES-TRIN 2015.).

               Standard ES-TRIN redovito se ažurira imajući u vidu rad CESNI-jevih radnih skupina.

               Redovito ažuriranje standarda ES-TRIN potrebno je radi:

               održavanja visokog stupnja sigurnosti unutarnje plovidbe,

               praćenja tehničkog razvoja (primjerice kormilarnice, opreme za navigaciju),

               osiguravanja usklađenosti s pravnim okvirom EU-a (primjerice Uredbe o necestovnim pokretnim strojevima).

               Na sastanku održanom 6. srpnja 2017. CESNI je donio ažuriranu verziju standarda ES-TRIN (ES-TRIN 2017/1). To izdanje obuhvaća razne izmjene, a posebno u pogledu sljedećih područja:

               podiznih kormilarnica,

               ažuriranja upućivanja na razne međunarodne standarde,

               emisija plinovitih i krutih onečišćujućih tvari iz motora,

               zahtjeva za tradicionalne plovne ili plutajuće objekte,

               električne opreme i instalacija,

               protupožarnih sustava,

               proizvođačevih pločica za dizalice,

               ažuriranja odredaba o navigacijskoj i informacijskoj opremi,

               ispravaka prijelaznih odredaba o homologiranoj opremi.

               1.3. Usklađenost pravnih režima za tehnička pravila

               Direktiva (EU) 2016/1629 Europskog parlamenta i Vijeća od 14. rujna 2016. o utvrđivanju tehničkih pravila za plovila unutarnje plovidbe, izmjeni Direktive 2009/100/EZ i stavljanju izvan snage Direktive 2006/87/EZ uključuje izravno upućivanje na standard ES-TRIN.

               Kako bi se osigurala usklađenost dvaju postojećih pravnih režima tehničkih pravila za plovila unutarnje plovidbe (CCNR-ovog i EU-ovog), nužno je osigurati jednake standarde. Pravo EU-a i pravilnici Središnje komisije za plovidbu Rajnom (CCNR) upućivat će na standarde koje je izradio CESNI – standard ES-TRIN 2017/01 od 7. listopada 2018. (rok za prenošenje Direktive (EU) 2016/1629 i datum primjene standarda ES-TRIN 2017/01).

               Pravo EU-a i regulatorni režim CCNR-a za plovila unutarnje plovidbe bit će u potpunosti usklađeni od 7. listopada 2018.

               Uz izmjene Priloga II. (upućivanje na standard ES-TRIN 2017/1), potrebne su izmjene priloga III. i V. kako bi se zadržala usklađenost između Direktive (EU) 2016/1629 i ES-TRIN-a 2017/01.

               2.SAVJETOVANJA PRIJE DONOŠENJA AKTA

               U skladu s člankom 32. Direktive (EU) 2016/1629, prije donošenja delegiranog akta Komisija se savjetuje sa stručnjacima koje je imenovala svaka država članica u skladu s načelima utvrđenima u Međuinstitucijskom sporazumu o boljoj izradi zakonodavstva od 13. travnja 2016. Predviđeno je predstavljanje nacrta delegiranog akta na sastanku stručne skupine Komisije o tehničkim zahtjevima za plovila unutarnje plovidbe. Sastanak je održan 13. listopada 2017.

               Uz to, radi opsežnog informiranja stručnjaka i osiguravanja usklađenosti između aktivnosti CESNI-ja i zakonodavnog okvira EU-a, Europska komisija predstavila je nacrt delegiranog akta na sastanku radne skupine CESNI/PT održanom 27. i 28. rujna 2017.

               3.PRAVNI ELEMENTI DELEGIRANOG AKTA

               3.1. Ažuriranje upućivanja na ES-TRIN

               U Prilogu II. Direktivi (EU) 2016/1629 izravno se upućuje na standard ES-TRIN 2015/1 u pogledu tehničkih pravila za plovne ili plutajuće objekte. U skladu s člankom 31. stavkom 1. te direktive Komisija je ovlaštena za ažuriranje upućivanja na najnoviju verziju standarda ES-TRIN i za utvrđivanje datuma njezine primjene. S obzirom na objavljivanje standarda ES-TRIN 2017/1 kao najnovije verzije standarda ES-TRIN, nacrtom delegiranog akta osiguravaju se odgovarajuća ažuriranja. Datum primjene je 7. listopada 2018.

               3.2. Postupovne odredbe za tradicionalne plovne ili plutajuće objekte

               Standard ES-TRIN 2017/1 uključuje posebne odredbe za tradicionalne plovne ili plutajuće objekte. Kako bi se zadržala usklađenost između zahtjeva Direktive (EU) 2016/1629 i standarda ES-TRIN i pojednostavnile postupovne odredbe, potrebno je izmijeniti Prilog V. Direktivi u pogledu detaljnih postupovnih odredaba. U članku 2.01 stavku 2. Priloga V. propisuje se sastav inspekcijskog tijela. U skladu sa standardom ES-TRIN 2017/1, u slučaju dobivanja svjedodžbe za tradicionalni plovni ili plutajući objekt potrebno je da ga pregleda stručnjak koji posjeduje posebno znanje o tradicionalnim plovnim ili plutajućim objektima. U standardu ES-TRIN 2017/1 stručnjak za tradicionalne plovne ili plutajuće objekte definiran je na sljedeći način: „Osoba koju imenuje nadležno tijelo ili ovlaštena ustanova države članice i koja posjeduje posebno znanje u području tradicionalnih plovnih ili plutajućih objekata stečeno osposobljavanjem i iskustvom u tom području te je upoznata s relevantnim tehničkim zahtjevima i pravilima, uključujući i onima iz razdoblja tradicionalnog plovnog ili plutajućeg objekta.” Taj stručnjak mora biti član inspekcijskog tijela.

               U skladu s člankom 31. stavkom 4. Direktive Komisija je ovlaštena donositi delegirane akte o prilagodbi Priloga V. radi ažuriranja i pojednostavnjenja administrativnih odredaba. Nacrtom delegiranog akta osigurava se prilagodba članka 2.01 stavka 2. Priloga V. Direktivi (EU) 2016/1629 kako bi se ispunile odredbe standarda ES-TRIN 2017/1.

               3.3. Pojašnjenje popisa mogućih dodatnih tehničkih pravila koja se primjenjuju na plovne ili plutajuće objekte na unutarnjim plovnim putovima 1., 2. i nepovezane 3. zone

               U Prilogu III. Direktivi (EU) 2016/1629 navodi se ograničavajući popis područja podložnih nacionalnim pravilima koja donose države članice na temelju članka 23. stavka 1. i 2. te direktive.

               U skladu s člankom 31. stavkom 3. Direktive (EU) 2016/1629 Komisija je ovlaštena donositi delegirane akte o prilagodbi Priloga III. znanstvenom i tehničkom napretku.

               Stavak 2. Priloga III. Direktivi (EU) 2016/1629 trebalo bi ažurirati kako bi se poboljšala usklađenost s odredbama standarda ES-TRIN. Taj stavak obuhvaća odredbe o čvrstoći i stabilitetu, po analogiji s člankom 3.02 ES-TRIN-a. Trenutačni naslov stavka 2. ne odgovara u potpunosti sadržaju alineja. Nacrtom delegiranog akta osiguravaju se odgovarajuće prilagodbe.

               U srpnju 2017. Skupina priznatih klasifikacijskih društava za unutarnju plovidbu (GERC) ukazala je na priliku za poboljšanje popisa u Prilogu III. Direktivi (EU) 2016/1629.

               U Prilogu III. nalazi se popis mogućih dodatnih tehničkih pravila koja se primjenjuju na plovne ili plutajuće objekte na unutarnjim plovnim putovima 1., 2. i nepovezane 3. zone.

               Popis je ograničavajući i ne uključuje područja za strojne uređaje.

               Za plovidbu u zonama 1. i 2. čini se smislenim zatražiti pojačanje konstrukcije trupa kako bi mogao odoljeti određenim visinama valova (stavak 2. Priloga III. Direktivi (EU) 2016/1629). Nisu predviđena odgovarajuća područja za moguća tehnička pravila primjenjiva na strojne uređaje za plovidbu u tim zonama, posebno kako bi se osigurao pouzdan pogon plovnih ili plutajućih objekata.

               U članku 8.01 stavku 1. standarda ES-TRIN ne navode se konkretna pravila za strojne uređaje i propisuje se samo to da strojevi i njihovi pomoćni uređaji moraju biti projektirani, konstruirani i ugrađeni u skladu s najboljom praksom.

               Dodavanjem stavka „8. Strojevi” u Prilog III. Direktivi (EU) 2016/1629 omogućit će se državama članicama da donesu dopunske nacionalne odredbe u pogledu sigurnosti.

               Delegiranim aktom osiguravaju se odgovarajuće prilagodbe.

               Učinci predloženih izmjena Priloga III. Direktivi (EU) 2016/1629 vrlo su ograničeni jer zbog tih izmjena neće biti potrebno izmijeniti postojeće nacionalne propise; dapače, njima će se pružiti pravna sigurnost i mogućnost osiguranja sigurnosti u zonama 1. i 2.

               DELEGIRANA DIREKTIVA KOMISIJE (EU) .../…

               оd 18.4.2018.

               o izmjeni priloga II., III. i V. Direktivi (EU) 2016/1629 Europskog parlamenta i Vijeća o utvrđivanju tehničkih pravila za plovila unutarnje plovidbe

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Direktivu (EU) 2016/1629 Europskog parlamenta i Vijeća od 14. rujna 2016. o utvrđivanju tehničkih pravila za plovila unutarnje plovidbe, izmjeni Direktive 2009/100/EZ i stavljanju izvan snage Direktive 2006/87/EZ
                  1
               , a posebno njezin članak 31. stavke 1., 3. i 4.,

               budući da:

               (1)Direktiva 2006/87/EZ Europskog parlamenta i Vijeća
                  2
                stavlja se izvan snage Direktivom (EU) 2016/1629 s učinkom od 7. listopada 2018. U Prilogu II. Direktivi (EU) 2016/1629 utvrđuje se da su tehnička pravila koja se primjenjuju na plovne ili plutajuće objekte ona navedena u standardu ES-TRIN 2015/1.

               (2)Djelovanjem Unije u sektoru unutarnje plovidbe trebalo bi nastojati osigurati jednoobraznost u razvoju tehničkih pravila koja treba primjenjivati u Uniji za plovila unutarnje plovidbe.

               (3)Europski odbor za izradu standarda unutarnje plovidbe (CESNI) osnovan je 3. lipnja 2015. u okviru Središnje komisije za plovidbu Rajnom (CCNR) radi razvoja tehničkih standarda za unutarnje plovne putove u različitim područjima, posebno u pogledu plovila, informacijske tehnologije i posade.

               (4)CESNI je na sastanku 6. srpnja 2017.
                  3
                donio novi europski standard kojim se utvrđuju tehnička pravila za plovila unutarnje plovidbe, standard ES-TRIN 2017/1.

               (5)Standardom ES-TRIN utvrđuju se jedinstvena tehnička pravila potrebna radi osiguranja sigurnosti plovila unutarnje plovidbe. Taj standard uključuje odredbe u pogledu brodogradnje, opremanja plovila unutarnje plovidbe i opreme za ta plovila, posebne odredbe u pogledu određenih kategorija plovila kao što su putnički brodovi, potiskivani konvoji i kontejnerski brodovi, odredbe u pogledu opreme za sustav automatske identifikacije, odredbe u pogledu identifikacije plovila, obrazaca svjedodžbi i upisnika, prijelazne odredbe te upute za primjenu tehničkog standarda.

               (6)CCNR će izmijeniti svoj pravni okvir, Pravilnik o inspekcijskim pregledima brodova koji plove Rajnom, kako bi se u njega uključilo upućivanje na novi standard i kako bi se taj novi standard uveo kao obvezujući u okviru primjene Revidirane konvencije o plovidbi Rajnom.

               (7)Direktivu (EU) 2016/1629 Europskog parlamenta i Vijeća trebalo bi stoga na odgovarajući način izmijeniti.

               (8)U interesu dosljednosti izmijenjene odredbe trebale bi biti prenesene i primjenjivati se od istog datuma kako je prvotno predviđeno za prenošenje i primjenu Direktive (EU) 2016/1629,

               DONIJELA JE OVU DIREKTIVU:

               Članak 1.

               Direktiva (EU) 2016/1629 mijenja se kako slijedi:

               (1)Prilog II. zamjenjuje se tekstom u Prilogu I. ovoj Direktivi;

               (2)Prilog III. mijenja se u skladu s Prilogom II. ovoj Direktivi;

               (3)Prilog V. mijenja se u skladu s Prilogom III. ovoj Direktivi.

               Članak 2.

               1.Države članice donose zakone i druge propise potrebne za usklađivanje s ovom Direktivom najkasnije do 7. listopada 2018. i oni se primjenjuju od tog datuma. One Komisiji odmah dostavljaju tekst tih odredaba.

               Kada države članice donose te odredbe, one sadržavaju upućivanje na ovu Direktivu ili se na nju upućuje prilikom njihove službene objave. Države članice određuju načine tog upućivanja.

               2.Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.

               Članak 3.

               Ova Direktiva stupa na snagu dvadesetog dana od dana objave u Službenom listu Europske unije.

               Članak 4.

               Ova je Direktiva upućena državama članicama.

               Sastavljeno u Bruxellesu 18.4.2018.

                     Za Komisiju

                     Predsjednik
                     Jean-Claude JUNCKER

                     (1)

                        SL L 252, 16.9.2016., str. 118.

                     (2)

                        Direktiva 2006/87/EZ Europskog parlamenta i Vijeća od 12. prosinca 2006. o utvrđivanju tehničkih pravila za plovila unutarnje plovidbe i stavljanju izvan snage Direktive Vijeća 82/714/EEZ (SL L 389, 30.12.2006., str. 1.).

                     (3)

                        Rezolucija CESNI 2017-II-1

    ---documentbreak---

               PRILOG I.

               „PRILOG II.

               MINIMALNA TEHNIČKA PRAVILA KOJA SE PRIMJENJUJU NA PLOVNE ILI PLUTAJUĆE OBJEKTE NA UNUTARNJIM PLOVNIM PUTOVIMA 1., 2., 3. I 4. ZONE

               Tehnička pravila koja se primjenjuju na plovne ili plutajuće objekte jesu ona koja su utvrđena u standardu ES-TRIN 2017/1.”

               PRILOG II.

               Prilog III. Direktivi (EU) 2016/1629 mijenja se kako slijedi:

               (1) točka 2. zamjenjuje se sljedećim:

               „2. Čvrstoća i stabilitet

               — Pojačanje konstrukcije i stabilitet

               — Svjedodžba/potvrda priznatog klasifikacijskog društva”;

               (2) dodaje se sljedeća točka 8.:

               „8. Strojevi

               –Upravljački sustavi

               –Osovina propelera i pribor

               –Pogonski motori, spojnice i pribor

               –Prisutnost pramčanog propelera

               –Kaljužni sustav i protupožarni uređaji

               –Izvori energije u slučaju nužde i električne instalacije

               –Svjedodžba/potvrda priznatog klasifikacijskog društva”.

               PRILOG III.

               U Prilogu V. Direktivi (EU) 2016/1629, u članku 2.01 stavak 2. mijenja se kako slijedi:

               (1) točka (c) zamjenjuje se sljedećim:

               „(c) pomorski stručnjak s dozvolom zapovjednika na unutarnjim plovnim putovima, koja nositelja ovlašćuje za upravljanje plovilom koje treba pregledati;”;

               (2) dodaje se sljedeća točka (d):

               „(d) stručnjak za tradicionalne plovne ili plutajuće objekte za pregled tradicionalnih plovnih ili plutajućih objekata.”.


title: DELEGIRANA DIREKTIVA KOMISIJE (EU) .../… o izmjeni, u svrhu prilagodbe znanstvenom i tehničkom napretku, Priloga III. Direktivi 2011/65/EU Europskog parlamenta i Vijeća u pogledu izuzeća za olovo kao aktivatora u fluorescentnom prahu žarulja s izbijanjem koje sadržavaju luminiscentni materijal

text:
               OBRAZLOŽENJE

               1.KONTEKST DELEGIRANOG AKTA

               Ovom Delegiranom direktivom Komisije mijenja se, u svrhu prilagodbe tehničkom napretku, Prilog III. Direktivi 2011/65/EU Europskog parlamenta i Vijeća o ograničenju uporabe određenih opasnih tvari u električnoj i elektroničkoj opremi (preinačeno)
                  1
                (RoHS 2) u pogledu izuzeća za posebne primjene koje sadržavaju olovo.

               Direktivom RoHS 2 ograničava se uporaba određenih opasnih tvari u električnoj i elektroničkoj opremi, kako je predviđeno njezinim člankom 4. Na snagu je stupila 21. srpnja 2011.

               Ograničene tvari popisane su u Prilogu II. Direktivi RoHS 2. Već se provode ograničenja za olovo, živu, kadmij, šesterovalentni krom, polibromirane bifenile i polibromirane difeniletere, a ograničenja za bis(2-etilheksil)-ftalat (DEHP), benzil-butil-ftalat (BBP), dibutil-ftalat (DBP) i diizobutil-ftalat (DIBP) primjenjivat će se od 22. srpnja 2019. ili kasnije. U prilozima III. i IV. Direktivi RoHS 2 navode se materijali i komponente električne i elektroničke opreme (EEO) za posebne primjene koji su izuzeti iz ograničenja za tvari iz članka 4. stavka 1. te direktive.

               Člankom 5. predviđa se prilagođavanje priloga III. i IV. znanstvenom i tehničkom napretku (uvrštavanje, obnavljanje, izmjene i opoziv izuzeća). U skladu s člankom 5. stavkom 1. točkom (a) izuzeća se uvrštavaju u priloge III. i IV. samo ako se tim uvrštavanjem ne narušava zaštita okoliša i zdravlja predviđena Uredbom (EZ) br. 1907/2006
                  2
                i ako je ispunjen bilo koji od sljedećih uvjeta: njihova eliminacija ili zamjena putem izmjena u dizajnu ili materijalima i komponentama za koje nije potreban ni jedan od materijala ili tvari navedenih u Prilogu II. nije izvediva iz znanstvenih ili tehničkih razloga; pouzdanost zamjenskih tvari nije osigurana; ili postoji vjerojatnost da ukupno negativno djelovanje na okoliš, zdravlje i sigurnost potrošača uzrokovano zamjenom prevlada koristi od te zamjene za okoliš, zdravlje i sigurnost potrošača.

               Nadalje, člankom 5. stavkom 1. utvrđuje se da Europska komisija („Komisija”) pojedinačnim delegiranim aktima u skladu s člankom 20. uvrštava materijale i komponente električne i elektroničke opreme za posebne primjene u popise iz priloga III. i IV. Člankom 5. stavkom 3. i Prilogom V. utvrđuje se postupak za podnošenje zahtjeva za odobrenje, obnavljanje i opoziv izuzeća.

               2.SAVJETOVANJA PRIJE DONOŠENJA AKTA

               Od objave Direktive RoHS 2 Komisija je od gospodarskih subjekata primila brojne zahtjeve
                  3
               , u skladu s odredbama članka 5. stavka 3. i Priloga V., za nova izuzeća i za obnavljanje postojećih izuzeća.

               Prema postojećem izuzeću 18(b) iz Priloga III. dopuštena je uporaba olova kao aktivatora u fluorescentnom prahu (s masenim udjelom olova od 1 % ili manje) u žaruljama s izbijanjem koje se koriste u solariju i sadrže fosfor, npr. BSP (BaSi2O5:Pb). Komisija je primila dva zahtjeva za obnavljanje tog izuzeća u prosincu 2014. i siječnju 2015. Iako je datum isteka izuzeća iz unosa 18(b) za kategorije od 1. do 7. i kategoriju 10.
                  4
                bio 21. srpnja 2016., u skladu sa zahtjevima Direktive RoHS (članak 5. stavak 5. drugi podstavak) izuzeće se nastavlja primjenjivati sve dok Komisija ne donese odluku o zahtjevu za obnavljanje. Nadalje, Komisija je u siječnju 2015. zaprimila zahtjev br. 2015-3 za uključivanje novog izuzeća u Prilog IV. za žarulje s izbijanjem kada se koriste kao svjetiljke za fototerapiju koje sadržavaju luminiscentni materijal. Procjenom je utvrđeno da je žarulju koja je namijenjena za medicinske svrhe mehanički moguće ugraditi u opremu za solarije (i obrnuto) te je stoga odlučeno da će se ta dva zahtjeva za izuzeće spojiti u procjenu za izuzeće 18(b).

               Kako bi ocijenila zahtjev za izuzeće, Komisija je pokrenula studiju za provođenje potrebne tehničke i znanstvene procjene, uključujući osmotjedno otvoreno internetsko savjetovanje s dionicima
                  5
                o zahtjevu. U savjetovanju s dionicima zaprimljen je jedan odgovor.

               Objavljeno je završno izvješće koje sadržava procjenu zahtjeva
                  6
               ; dionici su obaviješteni.

               Komisija se zatim savjetovala sa stručnom skupinom država članica za delegirane akte u okviru Direktive RoHS 2 na stručnom sastanku održanom 15. prosinca 2016., uz izlaganja podnositelja zahtjeva i dionika na koje se to najviše odnosi. Stručnjaci su se složili s nacrtom koji je predložila Komisija, uz veliku većinu odsutnih ili suzdržanih članova. U skladu sa Smjernicama za bolju regulativu nacrt delegirane direktive objavljen je na portalu za bolju regulativu na razdoblje od četiri tjedna tijekom kojeg se javnost mogla očitovati. Zaprimljena su dva komentara i oba se odnose na to na koje se kategorije primjenjuje tekst nacrta Delegirane direktive. Komentari su uzeti u obzir i nacrt Delegirane direktive je u skladu s time izmijenjen. Tijekom drugog četverotjednog razdoblja nakon te izmjene tijekom kojeg se javnost mogla očitovati zaprimljena su četiri komentara: svi su podržavali nacrt Delegirane direktive te je u jednom od tih komentara zatražena trenutačna primjena i dulje razdoblje valjanosti. Poduzeti su svi potrebni koraci u skladu s člankom 5. stavcima od 3. do 7. u vezi s izuzećima za ograničenja za tvari
                  7
               . Vijeće i Europski parlament obaviješteni su o svim aktivnostima.

               U završnom izvješću posebno su istaknute sljedeće tehničke informacije i procjena:

               ·Kako bi barijev silikat mogao svijetliti, potreban je olovni aktivator u fluorescentnom prahu. On pretvara zračenje valne duljine od 254 nm u konstrukcijski predviđeno ultraljubičasto zračenje (valnih duljina od 290 nm do 400 nm) i upotrebljava se u više od 95 % niskotlačnih fluorescentnih žarulja sa živinom parom za primjenu u zatvorenom prostoru za solarije i u određene medicinske svrhe. Omogućuje emisiju ultraljubičastog zračenja valne duljine od 350 nm koja je ključna za poticanje pigmentacije kože (rezultat sunčanja).

               ·Oprema za solarije strogo je regulirana u EU-u i moguće alternative olovu trebale bi ispunjavati kriterije pouzdanosti, sigurnosti i biti sigurne za zdravlje. Trenutačno ne postoje takve alternative te je zamjena olova znanstveno i tehnički neizvediva.

               Rezultati ocjenjivanja za kategorije od 1. do 7. i kategoriju 10. pokazuju da se tim izuzećem ne bi smanjila zaštita okoliša i zdravlja predviđena Uredbom (EZ) br. 1907/2006 (Uredba REACH) u skladu s člankom 5. Direktive 2011/65/EU. Nadalje, najmanje je jedan od relevantnih kriterija iz članka 5. stavka 1. točke (a) zadovoljen u zahtjevu za izuzeće u pogledu unosa 18(b) Priloga III. Budući da za predmetne primjene danas ne postoje dovoljno pouzdana zamjenska rješenja te se ne očekuje da će ona biti dostupna u skoroj budućnosti, opravdano je razdoblje valjanosti do 21. srpnja 2021.; kako pouzdane zamjenske tvari još nisu dostupne, ne očekuju se negativni socioekonomski utjecaji zamjene u tom razdoblju. Ne očekuje se da će odobreno razdoblje valjanosti negativno utjecati na inovacije. Nadalje, s obzirom na zahtjev br. 2015-3 i činjenicu da je žarulju koja je namijenjena za medicinske svrhe ili solarije mehanički moguće ugraditi u isto rasvjetno tijelo ili opremu, dodaje se novi podunos u izuzeće 18(b) posebno za medicinske primjene (osim onih obuhvaćenih točkom 34. Priloga IV.).

               Za kategorije osim kategorija od 1. do 7. i kategorije 10. postojeće se izuzeće nastavlja primjenjivati u razdobljima valjanosti utvrđenima u članku 5. stavku 2.

               3.PRAVNI ELEMENTI DELEGIRANOG AKTA

               Delegiranom direktivom odobrava se izuzeće od ograničenja iz članka 4. stavka 1., za uporabu olova u posebnim primjenama, koje treba uvrstiti u Prilog III. Direktivi 2011/65/EU.

               Kako je propisano Direktivom 2011/65/EU te posebno u skladu sa zahtjevima iz njezina članka 5. stavka 1. točke (a), instrument je delegirana direktiva.

               Cilj je delegirane direktive doprinijeti zaštiti zdravlja ljudi i okoliša te uskladiti odredbe za funkcioniranje unutarnjeg tržišta u području električne i elektroničke opreme dopuštanjem uporabe inače zabranjenih tvari za posebne primjene u skladu s odredbama i pod uvjetima Direktive RoHS 2 te postupkom utvrđenim tom direktivom za prilagođavanje priloga III. i IV. znanstvenom i tehničkom napretku.

               U skladu s načelom proporcionalnosti, ova mjera ne prelazi ono što je potrebno za ostvarivanje njezina cilja.

               Prijedlog ne utječe na proračun EU-a.

               DELEGIRANA DIREKTIVA KOMISIJE (EU) .../…

               оd 16.11.2018.

               o izmjeni, u svrhu prilagodbe znanstvenom i tehničkom napretku, Priloga III. Direktivi 2011/65/EU Europskog parlamenta i Vijeća u pogledu izuzeća za olovo kao aktivatora u fluorescentnom prahu žarulja s izbijanjem koje sadržavaju luminiscentni materijal

               (Tekst značajan za EGP)

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Direktivu 2011/65/EU Europskog parlamenta i Vijeća od 8. lipnja 2011. o ograničenju uporabe određenih opasnih tvari u električnoj i elektroničkoj opremi
                  8
               , a posebno njezin članak 5. stavak 1. točku (a),

               budući da:

               1.
                     Direktivom 2011/65/EU propisuje se da države članice moraju osigurati da električna i elektronička oprema stavljena na tržište ne sadržava određene opasne tvari navedene u Prilogu II. toj direktivi. Taj se zahtjev ne primjenjuje na primjene navedene u Prilogu III. Direktivi 2011/65/EU.

               2.
                     U Prilogu I. Direktivi 2011/65/EU navode se različite kategorije električne i elektroničke opreme na koje se primjenjuje ta direktiva.

               3.
                     Olovo je ograničena tvar navedena u Prilogu II. Direktivi 2011/65/EU. Upotreba olova kao aktivatora u fluorescentnom prahu (s masenim udjelom olova od 1 % ili manje) u žaruljama s izbijanjem koje se koriste u solariju i sadrže fosfor, npr. BSP (BaSi2O5:Pb) bila je, međutim, izuzeta iz ograničenja i kao takva je trenutačno navedena u unosu 18(b) Priloga III. toj direktivi. Prvobitni datum isteka tog izuzeća bio je 21. srpnja 2016. za kategorije od 1. do 7. i kategoriju 10., u skladu s člankom 5. stavkom 2. drugim podstavkom te direktive.

               4.
                     Komisija je primila zahtjev za obnavljanje tog izuzeća prije 21. siječnja 2015., u skladu s člankom 5. stavkom 5. prvim podstavkom Direktive 2011/65/EU. To izuzeće ostaje valjano dok se ne donese odluka o navedenom zahtjevu, u skladu s drugim podstavkom tog članka.

               5.
                     Nadalje, Komisija je u siječnju 2015. zaprimila zahtjev br. 2015-3 za uključivanje novog izuzeća u Prilog IV. za žarulje s izbijanjem kada se koriste kao svjetiljke za fototerapiju (medicinska oprema) koje sadržavaju luminiscentni materijal. Procjenom je utvrđeno da je žarulju koja je namijenjena za medicinske svrhe mehanički moguće ugraditi u opremu za solarije i obrnuto te je stoga odlučeno da će se ta dva zahtjeva za izuzeće spojiti u procjenu za izuzeće u unosu 18(b) Priloga III.

               6.
                     Kako bi barijev silikat mogao svijetliti, potreban je olovni aktivator u fluorescentnom prahu. On pretvara zračenje valne duljine od 254 nm u konstrukcijski predviđeno ultraljubičasto zračenje (valnih duljina od 290 nm do 400 nm) i upotrebljava se u više od 95 % niskotlačnih fluorescentnih žarulja sa živinom parom za primjenu u zatvorenom prostoru za solarije i u određene medicinske svrhe. Omogućuje emisiju ultraljubičastog zračenja valne duljine od 350 nm koja je ključna za poticanje pigmentacije kože.

               7.
                     Oprema za solarije strogo je regulirana u Uniji i moguće alternative olovu trebale bi ispunjavati kriterije pouzdanosti, sigurnosti i biti sigurne za zdravlje. Trenutačno ne postoje takve alternative.

               8.
                     Zbog nedostatka pouzdanih zamjenskih rješenja, zamjena ili eliminacija olova još uvijek je znanstveno i tehnički neizvediva za određene žarulje s izbijanjem koje sadržavaju luminiscentni materijal. Izuzeće je u skladu s Uredbom (EZ) br. 1907/2006 Europskog parlamenta i Vijeća
                  9
                i stoga se njime ne narušava zaštita okoliša i zdravlja koja je njome predviđena. Izuzeće kojim se dopušta uporaba olova kao aktivatora u fluorescentnom prahu (s masenim udjelom olova od 1 % ili manje) žarulja s izbijanjem koje sadržavaju luminiscentni materijal, kad se koriste u solarijima, trebalo bi stoga obnoviti.

               9.
                     Budući da za predmetne primjene još nisu dostupne na tržištu pouzdane alternative, izuzeće za kategorije od 1. do 7. i kategoriju 10. iz Priloga I. Direktivi 2011/65/EU trebalo bi obnoviti za maksimalno razdoblje valjanosti od pet godina, dakle do 21. srpnja 2021. S obzirom na rezultate tekućih nastojanja za pronalaženje pouzdane zamjene razdoblje trajanja izuzeća ne bi trebalo negativno utjecati na inovacije.

               10.
                     Za kategorije osim kategorija od 1. do 7. i kategorije 10. iz Priloga I. Direktivi 2011/65/EU postojeće se izuzeće nastavlja primjenjivati u razdobljima valjanosti utvrđenima u članku 5. stavku 2. drugom podstavku Direktive 2011/65/EU. Radi pravne jasnoće datume isteka izuzeća trebalo bi navesti u Prilogu III. toj direktivi.

               11.
                     S obzirom na zahtjev br. 2015-3 i činjenicu da je žarulju koja je namijenjena za medicinske svrhe mehanički moguće ugraditi u solarij i obrnuto, trebalo bi dodati novi podunos 18(b)-I u Prilog III. Direktivi 2011/65/EU posebno za medicinske primjene, uz iznimku onih obuhvaćenih unosom 34. u Prilogu IV. Direktivi 2011/65/EU. Taj bi se podunos trebao odnositi na kategorije 5. i 8. i vrijediti do 21. srpnja 2021.

               12.
                     Direktivu 2011/65/EU trebalo bi stoga na odgovarajući način izmijeniti,

               DONIJELA JE OVU DIREKTIVU:

               Članak 1.

               Prilog III. Direktivi 2011/65/EU mijenja se kako je utvrđeno u Prilogu ovoj Direktivi.

               Članak 2.

               1.Države članice najkasnije do [posljednjeg dana dvanaestog mjeseca nakon dana stupanja na snagu ove Direktive] donose i objavljuju zakone i druge propise potrebne za usklađivanje s ovom Direktivom. One Komisiji odmah dostavljaju tekst tih odredaba.

               One te odredbe primjenjuju od [posljednjeg dana dvanaestog mjeseca nakon dana stupanja na snagu ove Direktive + 1 dan].

               Kada države članice donose te odredbe, one sadržavaju upućivanje na ovu Direktivu ili se na nju upućuje prilikom njihove službene objave. Države članice određuju načine tog upućivanja.

               2.Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.

               Članak 3.

               Ova Direktiva stupa na snagu dvadesetog dana od dana objave u Službenom listu Europske unije.

               Članak 4.

               Ova je Direktiva upućena državama članicama.

               Sastavljeno u Bruxellesu 16.11.2018.

                     Za Komisiju

                     Predsjednik
                     Jean-Claude JUNCKER

                     (1)

                        SL L 174, 1.7.2011., str. 88.

                     (2)

                        SL L 396, 30.12.2006., str. 1.

                     (3)

                        Popis je dostupan na:
                  http://ec.europa.eu/environment/waste/rohs_eee/adaptation_en.htm

                     (4)

                        Te su kategorije: 1. Veliki kućanski uređaji; 2. Mali kućanski uređaji; 3. Oprema informatičke tehnike (IT) i oprema za telekomunikacije; 4. Oprema široke potrošnje za razonodu; 5. Rasvjetna oprema; 6. Električni i elektronički alati; 7. Igračke, oprema za razonodu i sportska oprema; 10. Automatski samoposlužni uređaji. Kategorije EEO-a navedene su u Prilogu I. Direktivi RoHS.

                     (5)

                  Razdoblje savjetovanja
                  : od 21.8.2015. do 16.10.2015.

                     (6)

                     https://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/

                     (7)

                        Popis potrebnih administrativnih koraka dostupan je na
                  internetskim stranicama Komisije
                  . U Međuinstitucijskom registru delegiranih akata na adresi
                  https://webgate.ec.europa.eu/regdel/#/home
                   može se vidjeti u kojoj je fazi postupka nacrt delegiranog akta.

                     (8)

                        SL L 174, 1.7.2011., str. 88.

                     (9)

                        Uredba (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije (SL L 396, 30.12.2006., str. 1.).

    ---documentbreak---

               PRILOG

               U Prilogu III. unos 18(b) zamjenjuje se sljedećim:

                        „18(b)

                        Olovo kao aktivator u fluorescentnom prahu (s masenim udjelom olova od 1 % ili manje) žarulja s izbijanjem koje sadržavaju luminiscentni materijal, npr. BSP (BaSi2O5:Pb), kad se koriste kao žarulje u solariju

                        Istječe:

                        -21. srpnja 2021. za kategorije od 1. do 7. i kategoriju 10.;

                        -21. srpnja 2021. za kategorije 8. i 9., osim za in vitro dijagnostičke medicinske proizvode te instrumente za praćenje i kontrolu u industriji;

                        -21. srpnja 2023. za in vitro dijagnostičke medicinske proizvode iz kategorije 8.,

                        -21. srpnja 2024. za instrumente za praćenje i kontrolu u industriji iz kategorije 9. te za kategoriju 11.

                        18(b)-I

                        Olovo kao aktivator u fluorescentnom prahu (s masenim udjelom olova od 1 % ili manje) žarulja s izbijanjem koje sadržavaju luminiscentni materijal, npr. BSP (BaSi2O5:Pb), kad se koriste u medicinskoj opremi za fototerapiju

                        Primjenjuje se na kategorije 5. i 8., osim primjena koje su obuhvaćene unosom 34 Priloga IV., a istječe 21. srpnja 2021.”


title: PROVEDBENA DIREKTIVA KOMISIJE (EU) .../… o izmjeni popisa rodova i vrsta u članku 2. stavku 1. točki (b) Direktive Vijeća 2002/55/EZ, u Prilogu II. Direktivi Vijeća 2008/72/EZ i u Prilogu Direktivi Komisije 93/61/EEZ

text:
               PROVEDBENA DIREKTIVA KOMISIJE (EU) .../…

               оd 17.6.2019.

               o izmjeni popisa rodova i vrsta u članku 2. stavku 1. točki (b) Direktive Vijeća 2002/55/EZ, u Prilogu II. Direktivi Vijeća 2008/72/EZ i u Prilogu Direktivi Komisije 93/61/EEZ

               (Tekst značajan za EGP)

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Direktivu Vijeća 2002/55/EEZ od 13. lipnja 2002. o stavljanju na tržište sjemena povrća
                  1
               , a posebno njezin članak 2. stavak 2.,

               uzimajući u obzir Direktivu Vijeća 2008/72/EZ od 15. srpnja 2008. o stavljanju na tržište reprodukcijskog sadnog materijala povrća, osim sjemena
                  2
               , a posebno njezin članak 1. stavak 3. i članak 22.,

               uzimajući u obzir Direktivu Komisije 93/61/EEZ od 2. srpnja 1993. o utvrđivanju plana s uvjetima koje mora ispunjavati reprodukcijski sadni materijal osim sjemena u skladu s odredbama Direktive Vijeća 92/33/EEZ
                  3
               , a posebno njezin članak 1.,

               budući da:

               (1)Vrste na koje se odnose direktive Vijeća 2002/55/EZ i 2008/72/EZ navode se u tablici s dva stupca, sa znanstvenim nazivom vrste i s jednim ili više uobičajenih naziva.

               (2)Određene sorte povrtnih vrsta pripadaju vrstama navedenima pod njihovim znanstvenim nazivima, ali ne tipovima sorti opisanima uobičajenim nazivima. Stoga bi trebalo precizirati je li sorta obuhvaćena područjem primjene direktiva 2002/55/EZ i 2008/72/EZ.

               (3)Specifikacijom bi se trebalo uzeti u obzir da se neke sorte određenih raznolikih vrsta povrća stavljaju na tržište u cijeloj Uniji, a drugima su tržišta nacionalno ili regionalno ograničena te stoga ne bi bilo primjereno obuhvatiti sve sorte tih vrsta povrća. Stoga bi trebalo odrediti da za određene vrste treba obuhvatiti sve sorte, dok bi za neke druge vrste trebalo obuhvatiti samo određene sorte.

               (4)Međunarodni kodeks nomenklature kultiviranog bilja (ICNCP) uveo je službenu kategoriju „skupina” za klasificiranje sorti uzgojenih vrsta. Kategorija „skupina” prikladan je instrument za definiranje sorti određenih vrsta koje su obuhvaćene područjem primjene direktiva 2002/55/EZ i 2008/72/EZ.

               (5)Kako bi se odredilo jesu li obuhvaćene sve sorte vrste povrća ili samo određene skupine, trebalo bi izmijeniti tablice vrsta u direktivama 2002/55/EZ i 2008/72/EZ. Botanički nazivi vrsta povrća i nazivi skupina koji pripadaju tim vrstama trebali bi biti navedeni hijerarhijskim redoslijedom kako bi se uklonile sve moguće dvosmislenosti u pogledu opsega sorti predmetnih vrsta.

               (6)Upotreba međuvrsne hibridizacije i hibridizacije unutar sorti može dovesti do pojave sorti povrtnih vrsta koje nisu obuhvaćene nijednom postojećom vrstom ili skupinom. Kako bi se ti tipovi sorti obuhvatili područjem primjene Direktive 2002/55/EZ, popis vrsta trebao bi uključivati hibride između vrsta i skupina navedene u popisu u članku 2.1. točki (b) te Direktive.

               (7)Skupine navedene u popisu u članku 2.1. točki (b) Direktive 2002/55/EZ trebale bi se prema potrebi odražavati i u popisima u Prilogu II. točki 3. podtočki (a) i Prilogu III. točki 2. te Direktive.

               (8)Direktive 2002/55/EZ, 2008/72/EZ i 93/61/EEZ trebalo bi stoga na odgovarajući način izmijeniti.

               (9)Nadalje, Direktivom Komisije 93/61/EEZ provodi se članak 4. Direktive Vijeća 92/33/EZ, koja je stavljena izvan snage i zamijenjena člankom 4. Direktive Vijeća 2008/72/EZ. U Prilogu Direktivi 93/61/EEZ utvrđen je plan u kojem se navode uvjeti koje mora ispunjavati reprodukcijski sadni materijal s popisom tih vrsta i štetnih organizama koji mogu utjecati na njihovu kvalitetu.

               (10)Botaničke nazive određenih vrsta u Direktivi 93/61/EEZ trebalo bi ažurirati u skladu s razvojem znanstvenih spoznaja u okviru ažuriranja odgovarajućeg plana.

               (11)Mjere predviđene ovom Direktivom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU DIREKTIVU:

               Članak 1.
               Izmjene Direktive 2002/55/EZ

               Direktiva 2002/55/EZ izmjenjuje se u skladu s dijelom A Priloga ovoj Direktivi.

               Članak 2.
               Izmjene Direktive 2008/72/EZ

               Prilog II. Direktivi 2008/72/EZ zamjenjuje s tekstom iz dijela B Priloga ovoj Direktivi.

               Članak 3.
               Izmjene Direktive 93/61/EEZ

               Prilog Direktivi 93/61/EEZ mijenja se u skladu s dijelom C Priloga ovoj Direktivi.

               Članak 4.
               Prenošenje

               Države članice do 30. lipnja 2020. donose i objavljuju zakone i druge propise koji su potrebni radi usklađivanja s ovom Direktivom. One o tome odmah obavješćuju Komisiju.

               One te odredbe primjenjuju od 1. srpnja 2020.

               Kada države članice donose te odredbe, one sadržavaju upućivanje na ovu Direktivu ili se na nju upućuje prilikom njihove službene objave. Države članice određuju načine tog upućivanja.

               Članak 5.
               Stupanje na snagu

               Ova Direktiva stupa na snagu dvadesetog dana od dana objave u Službenom listu Europske unije.

               Članak 6.
               Adresati

               Ova je Direktiva upućena državama članicama.

               Sastavljeno u Bruxellesu 17.6.2019.

                     Za Komisiju

                     Predsjednik

                     Jean-Claude JUNCKER

                     (1)

                        SL L 193, 20.7.2002., str. 33.

                     (2)

                        SL L 205, 1.8.2008., str. 28.

                     (3)

                        Direktiva Komisije 93/61/EEZ od 2. srpnja 1993. o utvrđivanju plana s uvjetima koje mora ispunjavati reprodukcijski sadni materijal osim sjemena u skladu s odredbama Direktive Vijeća 92/33/EEZ (SL L 250, 7.10.1993., str. 19.).

    ---documentbreak---

               HR

               PRILOG

               Dio A

               Direktiva 2002/55/EZ mijenja se kako slijedi:

               1. U članku 2. stavku 1. točka (b) zamjenjuje se sljedećim:

               "Allium cepa L.

               – skupina cepa (luk)

               – skupina aggregatum (luk kozjak)

               Allium fistulosum L. (luk zimski)

               – sve sorte

               Allium porrum L. (poriluk)

               – sve sorte

               Allium sativum L. (češnjak)

               – sve sorte

               Allium schoenoprasum L. (luk vlasac)

               – sve sorte

               Anthriscus cerefolium (L.) Hoffm. (krasuljica)

               – sve sorte

               Apium graveolens L.

               – skupina lisnati celer

               – skupina celer korjenaš

               Asparagus officinalis L. (šparoga)

               – sve sorte

               Beta vulgaris L.

               – skupina cikla (cikla uključujući Cheltenham repu)

               – skupina lisnata repa (špinatna repa ili blitva)

               Brassica oleracea L.

               – skupina kelj

               – skupina cvjetača

               –skupina capitata (crveni kupus i bijeli kupus)

               – skupina kelj pupčar

               – skupina korabica

               – skupina kelj grmoliki

               – skupna brokula (kalabrijska brokula i brokula)

               – skupina lisnati kelj

               – skupina tronchuda (portugalski kupus)

               Brassica rapa L.

               – skupina pekinški kupus

               – skupina povrtna repa

               Capsicum annuum L. (feferon ili paprika)

               – sve sorte

               Cichorium endivia L. (endivija)

               – sve sorte

               Cichorium intybus L.

               – skupna cikorija

               – skupina lisnata cikorija (lisnati ili glavati radič)

               – skupina industrijska (korjenska) cikorija

               Citrullus lanatus (Thunb.) Matsum. et Nakai (lubenica)

               – sve sorte

               Cucumis melo L. (dinja)

               – sve sorte

               Cucumis sativus L.

               – skupina krastavac

               – skupina krastavac za konzerviranje

               Cucurbita maxima Duchesne (bundeva)

               – sve sorte

               Cucurbita pepo L. (izdužene tikve, uključujući zrelu bundevu i žutu tikvicu, ili tikvica, uključujući nezrelu žutu tikvicu)

               – sve sorte

               Cynara cardunculus L.

               – skupina artičoka

               – skupna karda

               Daucus carota L. (mrkva i stočna mrkva)

               – sve sorte

               Foeniculum vulgare Mill. (komorač)

               –skupina azoricum

               Lactuca sativa L. (salata)

               – sve sorte

               Solanum lycopersicum L. (rajčica)

               – sve sorte

               Petroselinum crispum (Mill.) Nyman ex A. W. Hill

               – skupina lišće peršina

               – skupina korijen peršina

               Phaseolus coccineus L. (mnogocvjetni grah)

               – sve sorte

               Phaseolus vulgaris L.

               – skupina grah mahunar niski

               – skupina grah mahunar visoki

               Pisum sativum L.

               – skupina grašak okruglog sjemena

               – skupina grašak naboranog sjemena

               – skupina grašak šećerac

               Raphanus sativus L.

               – skupna rotkvica

               – skupina rotkva

               Rheum rhabarbarum L. (rabarbara)

               – sve sorte

               Scorzonera hispanica L. (crni korijen)

               – sve sorte

               Solanum melongena L. (patlidžan)

               – sve sorte

               Spinacia oleracea L. (špinat)

               – sve sorte

               Valerianella locusta (L.) Laterr. (matovilac)

               – sve sorte

               Vicia faba L. (bob)

               – sve sorte

               Zea mays L.

               – skupina slatki kukuruz

               – skupina kukuruz kokičar

               Svi hibridi navedenih vrsta i skupina.”

               2. U prvom stupcu tablice u točki 3. podtočki (a) Priloga II., unosi od „Asparagus officinalis” do „Cichorium endivia” zamjenjuju se sljedećim:

                  „Beta vulgaris (skupina cikla)

                  Beta vulgaris (osim skupine cikla)

                  Brassica oleracea (skupina cvjetača)

                  Brassica oleracea (osim skupine cvjetača)

                  Brassica rapa (skupina pekinški kupus)

                  Brassica rapa (skupina povrtna repa)

                  Capsicum annuum

                  Cichorium intybus (skupina cikorija, skupina lisnata cikorija)

                  Cichorium intybus (skupina industrijska (korjenska) cikorija)”.

               3. U prvom stupcu tablice u točki 2. Priloga III. unosi od „Capsicum annuum” do „Cichorium endivia” zamjenjuju se sljedećim:

               „Cichorium intybus (skupina cikorija, skupina lisnata cikorija)

                  Cichorium intybus (skupina industrijska (korjenska) cikorija)”.

               Dio B

               "Allium cepa L.

               – skupina Cepa (Luk)

               — skupina Aggregatum (luk kozjak)

               Allium fistulosum L. (luk zimski)

               – sve sorte

               Allium porrum L. (poriluk)

               – sve sorte

               Allium sativum L. (češnjak)

               – sve sorte

               Allium schoenoprasum L. (luk vlasac)

               – sve sorte

               Anthriscus cerefolium (L.) Hoffm. krasuljica

               – sve sorte

               Apium graveolens L.

               – skupina lisnati celer

               – skupina korjenasti celer

               Asparagus officinalis L. (šparoga)

               – sve sorte

               Beta vulgaris L.

               – skupina cikla (cikla uključujući ciklu Cheltenham)

               – skupina lisnata repa (špinatna repa ili blitva)

               Brassica oleracea L.

               – Skupina kelj

               – skupina cvjetača

               –skupina capitata (crveni kupus i bijeli kupus)

               – skupina kelj pupčar

               – skupina korabica

               – skupina kelj grmoliki

               – skupna brokula (kalabrijska brokula i brokula)

               – skupina lisnati kelj

               – skupina tronchuda (portugalski kupus)

               Brassica rapa L.

               – skupina pekinški kupus

               – skupina povrtna repa

               Capsicum annuum L. (feferon ili paprika)

               – sve sorte

               Cichorium endivia L. (endivija)

               – sve sorte

               Cichorium intybus L.

               – skupna cikorije

               – skupina lisnata cikorija (lisnati ili glavati radič)

               – skupina industrijska (korjenska) cikorija

               Citrullus lanatus (Thunb.) Matsum. et Nakai (lubenica)

               – sve sorte

               Cucumis melo L. (dinja)

               – sve sorte

               Cucumis sativus L.

               skupina krastavac

               – skupina krastavac za konzerviranje

               Cucurbita maxima Duchesne (bundeva)

               – sve sorte

               Cucurbita pepo L. (izdužene tikve, uključujući zrelu bundevu i žutu tikvicu, ili tikvica, uključujući nezrelu žutu tikvicu)

               – sve sorte

               Cynara cardunculus L.

               – skupina artičoka

               – skupna karda

               Daucus carota L. (mrkva i stočna mrkva)

               – sve sorte

               Foeniculum vulgare Mill. (komorač)

               –skupina azoricum

               Lactuca sativa L. (salata)

               – sve sorte

               Solanum lycopersicum L. (rajčica)

               – sve sorte

               Petroselinum crispum (Mill.) Nyman ex A. W. Hill

               – skupina lišće peršina

               – skupina korijen peršina

               Phaseolus coccineus L. (mnogocvjetni grah)

               – sve sorte

               Phaseolus vulgaris L.

               – skupina patuljasti grah mahunar

               – skupina grah mahunar

               Pisum sativum L.

               – skupina grašak okruglog sjemena

               – skupina grašak naboranog sjemena

               – skupina grašak šećerac

               Raphanus sativus L.

               – skupna rotkvica

               – skupina rotkva

               Rheum rhabarbarum L. (rabarbara)

               – sve sorte

               Scorzonera hispanica L. (crni korijen)

               – sve sorte

               Solanum melongena L. (patlidžan)

               – sve sorte

               Spinacia oleracea L. (špinat)

               – sve sorte

               Valerianella locusta (L.) Laterr. (matovilac)

               – sve sorte

               Vicia faba L. (bob)

               – sve sorte

               Zea mays L.

               – skupina slatki kukuruz

               – skupina kukuruz kokičar.”

               Dio C

               U Prilogu Direktivi 93/61/EEZ stupac „rod ili vrsta” mijenja se kako slijedi:

               (a)riječi „Allium ascalonicum” zamjenjuju se riječima „Allium cepa – skupina aggregatum”;

               (b)riječi „Allium cepa” zamjenjuju se riječima „Allium cepa – skupina cepa”;

               (c)riječi „Brassica pekinensis” zamjenjuju se riječima „Brassica rapa – skupina pekinški kupus”;

               (d)riječi „Lycopersicon lycopersicum” zamjenjuju se riječima „Solanum lycopersicum”.


title: DELEGIRANA DIREKTIVA KOMISIJE (EU) .../… o izmjeni, u svrhu prilagodbe tehničkom napretku, Priloga III. Direktivi 2011/65/EU Europskog parlamenta i Vijeća u pogledu izuzeća za olovo kao element u aluminijskim legurama

text:
               OBRAZLOŽENJE

               1.KONTEKST DELEGIRANOG AKTA

               Ovom Delegiranom direktivom Komisije mijenja se, u svrhu prilagodbe tehničkom napretku, Prilog III. Direktivi 2011/65/EU Europskog parlamenta i Vijeća o ograničenju uporabe određenih opasnih tvari u električnoj i elektroničkoj opremi (preinačeno)
                  1
                (RoHS 2) u pogledu izuzeća za posebne primjene koje sadržavaju olovo.

               Direktivom RoHS 2 ograničava se uporaba određenih opasnih tvari u električnoj i elektroničkoj opremi, kako je predviđeno njezinim člankom 4. Na snagu je stupila 21. srpnja 2011.

               Ograničene tvari popisane su u Prilogu II. Direktivi RoHS 2. Već se provode ograničenja za olovo, živu, kadmij, šesterovalentni krom, polibromirane bifenile i polibromirane difenil-etere, dok će se ograničenja za bis(2-etilheksil)-ftalat (DEHP), benzil-butil-ftalat (BBP), dibutil-ftalat (DBP) i diizobutil-ftalat (DIBP) primjenjivati od 22. srpnja 2019. ili kasnije. U prilozima III. i IV. Direktivi RoHS 2 navode se materijali i komponente električne i elektroničke opreme za posebne primjene koji su izuzeti iz ograničenja za tvari iz članka 4. stavka 1. te direktive.

               Člankom 5. predviđa se prilagođavanje priloga III. i IV. znanstvenom i tehničkom napretku (uvrštavanje, obnavljanje, izmjene i ukidanje izuzeća). U skladu s člankom 5. stavkom 1. točkom (a), izuzeća se uvrštavaju u priloge III. i IV. samo ako se tim uvrštavanjem ne narušava zaštita okoliša i zdravlja predviđena Uredbom (EZ) br. 1907/2006
                  2
                i ako je ispunjen bilo koji od sljedećih uvjeta: njihova eliminacija ili zamjena izmjenama u dizajnu ili materijalima i komponentama za koje nije potreban ni jedan od materijala ili tvari navedenih u Prilogu II. nije izvediva iz znanstvenih ili tehničkih razloga, pouzdanost zamjenskih tvari nije osigurana ili postoji vjerojatnost da bi ukupni negativni učinci na okoliš, zdravlje i sigurnost potrošača uzrokovani zamjenom bili veći od ukupne koristi takve zamjene za okoliš, zdravlje i sigurnost potrošača.

               Nadalje, člankom 5. stavkom 1. utvrđuje se da Europska komisija (dalje u tekstu „Komisija”) pojedinačnim delegiranim aktima u skladu s člankom 20. uvrštava materijale i komponente električne i elektroničke opreme za posebne primjene u popise iz priloga III. i IV. Člankom 5. stavkom 3. i Prilogom V. utvrđuje se postupak za podnošenje zahtjeva za odobrenje, obnavljanje i ukidanje izuzeća.

               2.SAVJETOVANJA PRIJE DONOŠENJA AKTA

               Od objave Direktive RoHS 2 Komisija je od gospodarskih subjekata primila brojne zahtjeve
                  3
               , u skladu s odredbama članka 5. stavka 3. i Priloga V., za nova izuzeća i za obnavljanje postojećih izuzeća.

               Sadašnjim izuzećem 6(b) iz Priloga III. dopušta se upotreba olova kao elementa u aluminijskim legurama s masenim udjelom olova do 0,4 % Komisija je primila dva zahtjeva za obnavljanje tog izuzeća u prosincu 2014. i siječnju 2015. Iako je datum isteka izuzeća 6(b) za kategorije od 1. do 7. i 10. bio 21. srpnja 2016.
                  4
               , u skladu sa zahtjevima Direktive RoHS (članak 5. stavak 5. drugi podstavak) izuzeće se nastavlja primjenjivati sve dok Komisija ne donese odluku o zahtjevu za obnavljanje.

               Kako bi ocijenila zahtjev za izuzeće, Komisija je pokrenula studiju za provođenje potrebne tehničke i znanstvene procjene, uključujući osmotjedno otvoreno internetsko savjetovanje s dionicima
                  5
                o zahtjevu. U savjetovanju s dionicima primljeno je pet odgovora.

               Objavljeno je završno izvješće koje sadržava procjenu zahtjeva
                  6
               ; dionici su obaviješteni.

               Komisija se naknadno savjetovala sa stručnom skupinom država članica za delegirane akte u okviru Direktive RoHS 2 na stručnom sastanku održanom 15. prosinca 2016., koji je uključivao izlaganja podnositelja zahtjeva i dionika na koje se to najviše odnosi. Stručnjaci su se složili s nacrtom koji je predložila Komisija, uz veliku većinu odsutnih ili suzdržanih članova. U skladu sa Smjernicama za bolju regulativu nacrt delegirane direktive objavljen je na portalu za bolju regulativu na razdoblje od četiri tjedna tijekom kojeg se javnost mogla očitovati. Primljene su četiri primjedbe u kojima je podržan nacrt akta, dok je u jednoj primjedbi zatražen dulji rok valjanosti. Poduzeti su svi potrebni koraci u skladu s člankom 5. stavcima od 3. do 7.u vezi s izuzećima za ograničenja za tvari. Zbog velikog broja istodobnih zahtjeva za izuzeće i povezanih administrativnih zahtjeva u postupku donošenja odluke Komisije primijenjeni su drugi rokovi u skladu s člankom 5. stavkom 5. Vijeće i Europski parlament obaviješteni su o svim aktivnostima.

               U završnom izvješću posebno su istaknute sljedeće tehničke informacije i ocjene:

               Aluminijske legure koje sadržavaju olovo mogu se podijeliti na one u kojima je udio olova nenamjeran zbog uporabe sekundarnih sirovina od aluminijskog otpada (lijevane legure) i one u koje se olovo namjerno dodaje za potrebe strojne obradivosti (kovane legure).

               Kad je riječ o nenamjernoj prisutnosti olova, još uvijek nije tehnički izvedivo ukloniti ga iz postupka recikliranja aluminija. Osim toga, na recikliranje aluminija troši se oko 95 % manje energije nego na proizvodnju primarnog aluminija. Stoga upotreba recikliranog aluminija rezultira značajno manjim utjecajem na okoliš zbog smanjene potrošnje energije.

               Kad je riječ o aluminijskim legurama u svrhe strojne obradivosti, nedavno su na tržište stavljene bezolovne zamjene za koje određeni proizvođači legura tvrde da su pouzdane. Međutim, potrebne su daljnje procjene o stupnju izvedivosti tih novih rješenja i njihove zamjenske upotrebe u širokom rasponu primjena.

               Rezultati ocjenjivanja za kategorije od 1. do 7. i 10. pokazali su da je najmanje jedan od relevantnih kriterija iz članka 5. stavka 1. točke (a) zadovoljen u zahtjevu za izuzeće u pogledu točke 6(b) Priloga III. Postojeći tekst izuzeća 6(b) podijeljen je na dva podunosa na temelju preporuke konzultanta kako bi se izrazila razlika između aluminijskih legura u kojima se olovo ne nalazi namjerno i aluminijskih legura u koje se olovo dodaje u cilju postizanja određenih svojstava. U slučaju nenamjerne prisutnosti olova koja proizlazi iz recikliranja aluminijskog otpada koji sadržava olovo, opravdano je odobriti izuzeće do 21. srpnja 2021. zbog neizvedivosti uklanjanja olova te smanjenog utjecaja koji na okoliš ima recikliranje aluminija. Kad je riječ o olovu u aluminijskim legurama u svrhe strojne obradivosti, predlaže se odobravanje izuzeća u trajanju od tri godine nakon objave Delegirane direktive u Službenom listu kako bi se industriji omogućilo da provede potrebne ocjene upotrebljivosti bezolovnih zamjenskih rješenja koja su dostupna na tržištu te se prilagodi eventualnim promjenama. Budući da pouzdane zamjene još uvijek nisu dostupne, za utvrđeno se razdoblje izuzeća ne očekuju negativni društveno-gospodarski utjecaji zamjene. Ne očekuju se ni negativni učinci na inovacije.

               Za kategorije osim kategorija od 1. do 7. i kategorije 10. postojeće se izuzeće nastavlja primjenjivati u razdobljima valjanosti utvrđenima u članku 5. stavku 2. Tim izuzećem ne smanjuje se zaštita okoliša i zdravlja predviđena Uredbom (EZ) br. 1907/2006 (Uredba REACH) u skladu s člankom 5. Direktive 2011/65/EU.

               3.PRAVNI ELEMENTI DELEGIRANOG AKTA

               Delegiranom direktivom odobrava se izuzeće od ograničenja iz članka 4. stavka 1., za uporabu olova u posebnim primjenama, koje treba uvrstiti u Prilog III. Direktivi 2011/65/EU.

               Kako je propisano Direktivom 2011/65/EU te posebno u skladu sa zahtjevima iz njezina članka 5. stavka 1. točke (a), instrument je delegirana direktiva.

               Cilj je delegirane direktive doprinijeti zaštiti zdravlja ljudi i okoliša te uskladiti odredbe za funkcioniranje unutarnjeg tržišta u području električne i elektroničke opreme dopuštanjem uporabe inače zabranjenih tvari za posebne primjene u skladu s odredbama i pod uvjetima Direktive RoHS 2 te postupkom utvrđenim tom direktivom za prilagođavanje priloga III. i IV. znanstvenom i tehničkom napretku.

               U skladu s načelom proporcionalnosti, ova mjera ne prelazi ono što je potrebno za ostvarivanje njezina cilja.

               Prijedlog ne utječe na proračun EU-a.

               DELEGIRANA DIREKTIVA KOMISIJE (EU) .../…

               оd 1.3.2018.

               o izmjeni, u svrhu prilagodbe tehničkom napretku, Priloga III. Direktivi 2011/65/EU Europskog parlamenta i Vijeća u pogledu izuzeća za olovo kao element u aluminijskim legurama

               (Tekst značajan za EGP)

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Direktivu 2011/65/EU Europskog parlamenta i Vijeća od 8. lipnja 2011. o ograničenju uporabe određenih opasnih tvari u električnoj i elektroničkoj opremi
                  7
               , a osobito njezin članak 5. stavak 1. točku (a),

               budući da:

               (1)
                     Direktivom 2011/65/EU propisuje se da države članice moraju osigurati da električna i elektronička oprema stavljena na tržište ne sadržava olovo.

               (2)
                     Točkom 6(b) Priloga III: Direktivi 2011/65/EU izuzima se upotreba olova kao elementa u aluminijskim legurama s masenim udjelom olova do 0,4 % do 21. srpnja 2016. Komisija je u skladu s člankom 5. stavkom 5. Direktive 2011/65/EU primila zahtjev za obnavljanje tog izuzeća u pogledu kategorija od 1. do 7. i 10. prije 21. siječnja 2015.

               (3)
                     Olovo se namjerno dodaje aluminiju u cilju povećanja primjerenosti za strojnu obradu u okviru industrijske proizvodnje. Nedavno su na tržište stavljena određena bezolovna zamjenska rješenja. Tehnička izvedivost i pouzdanost tih zamjenskih rješenja još uvijek nisu u potpunosti utvrđene.

               (4)
                     Nadalje, iako postoje prednosti za okoliš povezane s recikliranjem aluminijskog otpada koji sadržava olovo, uklanjanje tog nenamjerno dodanog olova iz postupka recikliranja još uvijek nije tehnički izvedivo.

               (5)
                     U tekstu točke 6(b) Priloga III. Direktivi 2011/65/EU trebalo bi u skladu s člankom 5. stavkom 1. točkom(a) te direktive razlikovati aluminijske legure u kojima se olovo ne nalazi namjerno i aluminijske legure u koje se olovo dodaje u cilju postizanja određenih svojstava.

               (6)
                     U slučaju nenamjerne prisutnosti olova koja proizlazi iz recikliranja aluminijskog otpada koji sadržava olovo, opravdano je odobriti izuzeće do 21. srpnja 2021. za kategorije od 1. do 7. i 10. zbog neizvedivosti uklanjanja olova te smanjenog utjecaja koji na okoliš ima reciklirani aluminij. Kad je riječ o olovu u aluminijskim legurama za strojne namjene, treba odobriti izuzeće za kategorije od 1. do 7. i 10. u trajanju od tri godine nakon objave ove Direktive u Službenom listu Europske unije kako bi se industriji omogućilo da provede potrebne ocjene upotrebljivosti bezolovnih zamjenskih rješenja koja su dostupna na tržištu te se prilagodi eventualnim promjenama. Za kategorije osim kategorija od 1. do 7. i kategorije 10. postojeće se izuzeće nastavlja primjenjivati prema razdobljima valjanosti utvrđenima u članku 5. stavku 2. drugom podstavku Direktive 2011/65/EU.

               7.
                     Direktivu 2011/65/EU trebalo bi stoga na odgovarajući način izmijeniti,

               DONIJELA JE OVU DIREKTIVU:

               Članak 1.

               Prilog III. Direktivi 2011/65/EU mijenja se kako je utvrđeno u Prilogu ovoj Direktivi.

               Članak 2.

               1.Države članice najkasnije do [posljednjeg dana dvanaestog mjeseca nakon dana stupanja na snagu ove Direktive] donose i objavljuju zakone i druge propise potrebne za usklađivanje s ovom Direktivom. One Komisiji odmah dostavljaju tekst tih odredaba.

               One te odredbe primjenjuju od [posljednjeg dana dvanaestog mjeseca nakon dana stupanja na snagu ove Direktive + 1 dan].

               Kada države članice donose te odredbe, one sadržavaju upućivanje na ovu Direktivu ili se na nju upućuje prilikom njihove službene objave. Države članice određuju načine tog upućivanja.

               2.Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.

               Članak 3.

               Ova Direktiva stupa na snagu dvadesetog dana od dana objave u Službenom listu Europske unije.

               Članak 4.

               Ova je Direktiva upućena državama članicama.

               Sastavljeno u Bruxellesu 1.3.2018.

                     Za Komisiju

                     Predsjednik
                     Jean-Claude JUNCKER

                     (1)

                        SL L 174, 1.7.2011., str. 88.

                     (2)

                        SL L 396, 30.12.2006., str. 1.

                     (3)

                        Popis je dostupan na:
                  http://ec.europa.eu/environment/waste/rohs_eee/adaptation_en.htm
                  .

                     (4)

                        Te su kategorije: 1. veliki kućanski uređaji; 2. mali kućanski uređaji; 3. oprema informatičke tehnike (IT) i oprema za telekomunikacije; 4. oprema široke potrošnje za razonodu; 5. rasvjetna oprema; 6. električni i elektronički alati; 7. igračke, oprema za razonodu i sportska oprema; 10. automatski samoposlužni uređaji. Kategorije EEO-a navedene su u prilogu I. Direktivi RoHS.

                     (5)

                  Razdoblje savjetovanja:
                   od 21.8.2015. do 16.10.2015.

                     (6)

                     https://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/
                     .

                     (7)

                        SL L 174, 1.7.2011., str. 88.

    ---documentbreak---

               PRILOG

               U Prilogu III. Direktivi 2011/65/EU točka 6(b) zamjenjuje se sljedećim:

                        „6(b)

                        Olovo kao element u aluminijskim legurama s masenim udjelom olova do 0,4 %.

                        Istječe:

                        21. srpnja 2021. za kategorije 8. i 9. osim medicinskih proizvoda za dijagnostiku in vitro te instrumente za praćenje i kontrolu u industriji,

                        21. srpnja 2023. za medicinske proizvode za dijagnostiku in vitro iz kategorije 8.,

                        21. srpnja 2024. za instrumente za praćenje i kontrolu u industriji iz kategorije 9. te za kategoriju 11.,

                        6(b)-I

                        Olovo kao element u aluminijskim legurama s masenim udjelom olova do 0,4 % pod uvjetom da to rezultat recikliranja aluminijskog otpada koji sadržava olovo.

                        Istječe 21. srpnja 2021. za kategorije od 1. do 7. te 10.

                        6(b)-II

                        Olovo kao element u aluminijskim legurama za potrebe strojne obrade s masenim udjelom olova do 0,4 %

                        Istječe [tri godine nakon objave Delegirane direktive u Službenom listu] za kategorije] od 1. do 7. te 10.“


title: PROVEDBENA DIREKTIVA KOMISIJE (EU) .../… o utvrđivanju tehničkih specifikacija oružja za uzbunjivanje i signalizaciju u skladu s Direktivom Vijeća 91/477/EEZ o nadzoru nabave i posjedovanja oružja

text:
               PROVEDBENA DIREKTIVA KOMISIJE (EU) .../…

               оd 16.1.2019.

               o utvrđivanju tehničkih specifikacija oružja za uzbunjivanje i signalizaciju u skladu s Direktivom Vijeća 91/477/EEZ o nadzoru nabave i posjedovanja oružja

               (Tekst značajan za EGP)

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Direktivu Vijeća 91/477/EEZ od 18. lipnja 1991. o nadzoru nabave i posjedovanja oružja
                  1
               , a posebno njezin članak 10.a stavak 3.,

               budući da:

               (1)U Prilogu I. Direktivi 91/477/EEZ predviđeno je da predmeti koji odgovaraju definiciji vatrenog oružja navedenoj u toj direktivi nisu uključeni u tu definiciju ako su osmišljeni za uzbunjivanje, signalizaciju ili spašavanje života i mogu se upotrebljavati samo za tu navedenu svrhu.

               (2)Neke naprave osmišljene za uzbunjivanje, signalizaciju ili spašavanje života koje su trenutačno dostupne na tržištu mogu se lako pretvoriti u vatreno oružje upotrebom običnih alata. Stoga, kako bi se naprave smatralo oružjem za uzbunjivanje i signalizaciju u smislu Direktive 91/477/EEZ i kako bi se izbjegle kontrole koje su tom Direktivom propisane za vatreno oružje, naprave bi trebale biti takve da ih upotrebom običnih alata nije moguće modificirati za ispaljivanje niti modificirati tako da se mogu prepraviti za ispaljivanje sačme, zrna ili projektila djelovanjem zapaljivog potisnog sredstva.

               (3)Specifikacija opisana u uvodnoj izjavi 2. trebala bi biti dio paketa tehničkih specifikacija čiji je kumulativni cilj osigurati da se proizvod ne može prepraviti za ispaljivanje sačme, zrna ili projektila djelovanjem zapaljivog potisnog sredstva. Konkretno, s obzirom na to da je cijev takvih naprava od presudne važnosti za njihovo pretvaranje u vatreno oružje, cijev bi trebala biti izrađena na način da se ne može ukloniti ili modificirati bez uzrokovanja neupotrebljivosti cijele naprave. Usto, u cijev bi trebalo umetnuti neuklonjive prepreke, a ležište naboja i cijev bi trebalo pomaknuti u stranu, nagnuti ili nepravilno rasporediti na način kojim se onemogućuje ubacivanje streljiva u napravu i njegovo ispaljivanje iz naprave.

               (4)Kako bi se osiguralo da su tehničke specifikacije oružja za uzbunjivanje i signalizaciju prikladne za postojeći široki spektar oružja za uzbunjivanje i signalizaciju, u specifikacijama utvrđenima ovom Direktivom trebalo bi uzeti u obzir opće prihvaćene međunarodne norme i vrijednosti za streljiva i ležišta naboja oružja za uzbunjivanje i signalizaciju, posebno tablicu VIII. s dimenzijama streljiva i ležišta naboja koju je utvrdila Stalna međunarodna komisija za ispitivanje lakog oružja (C.I.P.).

               (5)Kako bi se spriječilo lako prepravljanje oružja za uzbunjivanje i signalizaciju u vatreno oružje, države članice trebale bi osigurati da je oružje koje je proizvedeno u Uniji ili uvezeno u Uniju podvrgnuto kontrolama radi utvrđivanja njihove usklađenosti s tehničkim specifikacijama utvrđenima u ovoj Direktivi. Ti bi pregledi primjerice mogli uključivati provjeru različitih modela ili vrsta naprava, ili pojedinačnih naprava, ili oboje.

               (6)Države članice trebalo bi obvezati da na zahtjev uzajamno razmjenjuju informacije o rezultatima provjera koje su provele na oružju za uzbunjivanje i signalizaciju. Kako bi se olakšala ta razmjena informacija, države članice trebalo bi obvezati da imenuju barem jednu nacionalnu kontaktnu točku koja može pružiti te informacije drugim državama članicama.

               (7)U cilju olakšavanja provedbe provjera oružja za uzbunjivanje i signalizaciju, države članice trebalo bi obvezati na međusobnu suradnju u provedbi takvih provjera.

               (8)Ovom Direktivom ne dovodi se u pitanje članak 3. Direktive 91/477/EEZ.

               (9)U skladu sa Zajedničkom političkom izjavom država članica i Komisije od 28. rujna 2011. o dokumentima s objašnjenjima
                  2
               , države članice obvezale su se, u opravdanim slučajevima, uz obavijest o mjerama prenošenja priložiti jedan dokument ili više njih u kojima se objašnjava odnos između dijelova direktive i odgovarajućih dijelova nacionalnih instrumenata prenošenja.

               (10)Mjere predviđene ovom Direktivom u skladu su s mišljenjem Odbora osnovanog u skladu s člankom 13.b stavkom 1. Direktive 91/477/EEZ,

               DONIJELA JE OVU DIREKTIVU:

               Članak 1.
               Tehničke specifikacije

               Države članice osiguravaju da naprave s ležištem streljiva koje je namijenjeno samo za ispaljivanje streljiva bez projektila, neškodljivih nadražujućih tvari, drugih aktivnih tvari ili pirotehničkog streljiva za signalizaciju u svakom trenutku ispunjavaju tehničke specifikacije iz Priloga Direktivi 91/477/EEZ, kako se te naprave ne bi smatralo vatrenim oružjem u skladu s tom direktivom.

               Članak 2.
               Provjera usklađenosti s tehničkim specifikacijama

               1.Države članice osiguravaju da naprave vrsta iz članka 1. podliježu provjerama radi utvrđivanja njihove usklađenosti s tehničkim specifikacijama utvrđenima u Prilogu.

               2.Države članice međusobno surađuju pri provedbi provjera iz stavka 1.

               Članak 3.
               Razmjena informacija

               Na zahtjev, država članica dostavlja drugoj državi članici rezultate provjera koje provodi u skladu s člankom 2. U tu svrhu svaka država članica imenuje barem jednu nacionalnu kontaktnu točku za dostavljanje takvih rezultata i Komisiji priopćuje kontaktne podatke nacionalne kontaktne točke.

               Članak 4.
               Odredbe o prenošenju

               1.Države članice donose zakone i druge propise potrebne za usklađivanje s ovom Direktivom najkasnije do [Ured za publikacije: umetnuti datum koji je 12 mjeseci nakon objave ove Direktive u Službenom listu Europske unije]. One o tome odmah obavješćuju Komisiju.

               Kada države članice donose te odredbe, one sadržavaju upućivanje na ovu Direktivu ili se na nju upućuje prilikom njihove službene objave. Načine tog upućivanja određuju države članice.

               2.Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.

               Članak 5.
               Stupanje na snagu

               Ova Direktiva stupa na snagu dvadesetog dana od dana objave u Službenom listu Europske unije.

               Članak 6.
               Adresati

               Ova je Direktiva upućena državama članicama.

               Sastavljeno u Bruxellesu 16.1.2019.

                     Za Komisiju

                     Predsjednik
                     Jean-Claude JUNCKER

                     (1)

                        SL C 256, 13.9.1991., str. 51.

                     (2)

                        SL C 369, 17.12.2011., str. 14.

    ---documentbreak---

               PRILOG

               Tehničke specifikacije za naprave iz članka 1.

               1. Naprave moraju ispunjavati sljedeće zahtjeve:

               (a)iz naprava je moguće ispaliti pirotehnička sredstva za signalizaciju samo ako je na usta cijevi pričvršćen adapter;

               (b)unutar naprave je trajna naprava kojom se sprječava ispaljivanje streljiva napunjenog s jednom čvrstom sačmom ili više njih, kao i ispaljivanje čvrstog zrna ili čvrstog projektila;

               (c)namijenjene su za streljivo koje je navedeno na popisu i ispunjava norme o dimenzijama i druge norme iz tablice VIII. s dimenzijama streljiva i ležišta naboja koju je utvrdila Stalna međunarodna komisija za ispitivanje lakog oružja (C.I.P.), kako se ta tablica primjenjuje u verziji koja je na snazi u vrijeme donošenja ove Direktive.

               2. Upotrebom običnih alata naprave nije moguće modificirati za ispaljivanje niti modificirati tako da se mogu prepraviti za ispaljivanje sačme, zrna ili projektila djelovanjem zapaljivog potisnog sredstva.

               3. Svi bitni dijelovi naprava takvi su da se ne mogu pričvrstiti na vatreno oružje niti upotrijebiti kao bitni dijelovi vatrenog oružja.

               4. Cijevi naprave nije moguće ukloniti ili modificirati bez znatnog oštećenja ili uništavanja naprave.

               5. Kad je riječ o napravama čija cijev nije dulja od 30 cm ili čija ukupna duljina nije veća od 60 cm, naprave su opremljene neuklonjivim preprekama duž cijele duljine cijevi na način da sačma, zrno ili projektil ne mogu proći kroz cijev djelovanjem zapaljivog potisnog sredstva i na način da eventualni slobodni prostor na ustima cijevi nije dulji od 1 cm.

               6. Kad je riječ o napravama koje nisu obuhvaćene točkom 5., naprave su opremljene neuklonjivim preprekama barem duž trećine duljine cijevi na način da sačma, zrno ili projektil ne mogu proći kroz cijev djelovanjem zapaljivog potisnog sredstva i na način da eventualni slobodni prostor na ustima cijevi nije dulji od 1 cm.

               7. U svakom slučaju, neovisno o tome je li naprava obuhvaćena točkom 5. ili 6., prva prepreka u cijevi nalazi se iza ležišta naboja naprave što je bliže moguće te omogućuje izbacivanje plinova kroz izlazne otvore.

               8. Kad je riječ o napravama koje su namijenjene samo za ispaljivanje streljiva bez projektila, prepreke iz točaka 5. ili 6. u cijelosti odvajaju cijev od jednog ili više izlaznih otvora za plin pod tlakom. Usto, prepreke u cijelosti blokiraju cijev na način da plin ne može biti ispaljen s prednje strane naprave.

               9. Sve prepreke su trajne i ne mogu se ukloniti bez uništenja ležišta naboja ili cijevi naprave.

               Kad je riječ o napravama koje su namijenjene samo za ispaljivanje streljiva bez projektila, prepreke su u cijelosti izrađene od materijala otpornog na rezanje, bušenje, svrdlanje ili brušenje (ili bilo koji sličan postupak) i čija je tvrdoća barem 700 HV30 (prema testu tvrdoće po Vickersu).

               Kad je riječ o napravama koje nisu obuhvaćene drugim podstavkom ove točke, prepreke su izrađene od materijala otpornog na rezanje, bušenje, svrdlanje ili brušenje (ili bilo koji sličan postupak) i čija je tvrdoća barem 610 HV30. Cijev može imati žlijeb uzduž svoje osi koji omogućuje ispaljivanje nadražujućih tvari i drugih aktivnih tvari iz naprave.

               Preprekama se u svakom slučaju mora spriječiti sljedeće:

               (a)stvaranje ili proširivanje otvora u cijevi uzduž njegove osi;

               (b)uklanjanje cijevi, osim ako zbog takvog uklanjanja ležište naboja i kućište naprave postanu neupotrebljivima ili naprava postane oštećena u toj mjeri da se ne može upotrebljavati kao osnova za izradu vatrenog oružja bez znatnog popravka ili dodavanja.

               10. Ležište naboja i cijev istodobno su pomaknuti u stranu te nagnuti ili nepravilno raspoređeni na način kojim se onemogućuje ubacivanje streljiva u napravu ili njegovo ispaljivanje iz naprave. Usto, kad je riječ o napravama tipa revolvera:

               (a)prednji otvori ležišta bubnja suženi su kako bi se osiguralo da je streljivo blokirano u ležištu;

               (b)ti su otvori pomaknuti u stranu u odnosu na ležište naboja.